
445.23

Vedtak om uttak av jerv innenfor Tynset kommune - Hedmark fylke

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om uttak og avliving av årsunge(r) og mordyr av jerv fra ett ynglehi i Tynset kommune i Hedmark fylke. 
Bakgrunn

Kvikne Østfjell beitelag, Tynset saubeitelag, Gjera- og Busjødalen hamnelag og Bratthøa sauhamnelag søkte 28.02.05 om uttak av jerv i Forellhognaområdet. Søknaden var begrunnet med betydelige tap av sau til jerv beitesesongen 2004. Direktoratet ga et foreløpig svar på denne søknaden 31.03.05. 

Kommunene Alvdal, Tynset og Folldal søkte 21.04.05 om hiuttak av jerv innenfor kommunegrensene i de tre kommunene. Med de tapsutfordringer kommunene erfarer, samt stadig vekst i jervestammen, bes det vurdert mer enn ett hiuttak. Direktoratet ga et foreløpig svar på denne søknaden 29.04.05.

Direktoratets vurdering

Lovgrunnlaget:

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) 

§ 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, hvor det fremgår: 

Viltloven § 12 (Fellingstillatelse for å forhindre at rovvilt gjør skade):

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Rovviltforskriften § 1 (Formål):

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter.

Forskriften skal sikre en forvaltning som vektlegger forutsigbarhet og lokal medvirkning. 

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for jerv er etter behandlingen av St.meld. nr. 15 (2003-2004) fastsatt til 39 årlige ynglinger, jf. Innst. S. nr. 174 (2003-2004) og rovviltforskriften § 3. 

Det nasjonale bestandsmålet er videre fordelt på åtte forvaltningsregioner for rovvilt, jf. rovviltforskriften § 4. I region 5 - Hedmark er det fastsatt et bestandsmål på 5 årlige ynglinger av jerv. 

Etter viltloven er jerv fredet. Det er likevel mulig å felle jerv med hjemmel i unntaksbestemmelsene i viltloven, herunder § 12, for blant annet å forhindre skade på bufe eller tamrein. Hensynet til levedyktige næringsvirksomheter i landbruket, samt hensynet til bosetting og livskvalitet i områder med rovvilt, medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. Det er likevel et generelt vilkår at tillatelse til felling bare kan gis dersom fellingen ikke vil være skadelig for bestandens overlevelse. 

Om fellingsregimene:

Lisensfelling på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av bestanden. For at den skadereduserende effekten skal være størst mulig er det viktig at lisensfellingen i sterk grad styres mot områder med skadeproblemer. Det er lisensfelling som skal være den normale beskatningsformen også i fremtiden for å redusere skade som jerv påfører bufe- og tamreinnæring, jf. St.meld. nr. 15 (2003-2004). Det vil imidlertid være tilfeller der lisensfellingen ikke gir den ønskede måloppnåelse, og skadefelling vil da være et virkemiddel for å kunne avverge en alvorlig skadesituasjon. 

Felling av jerv utenom lisensfellingsperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt. også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. 

Om bestandssituasjonen og overvåking av jerv:

Det Nasjonale overvåkingsprogrammet for rovvilt er den sentrale leverandør av data om status og utvikling i rovviltbestandene til alle forvaltningsledd. Rapporten "Yngleregistreringer av jerv i Norge i 2004" (NINA minirapport 77) gir den siste oppdaterte oversikten over antall dokumenterte ynglinger av jerv i hver region, og for hele landet. I 2004 ble det for hele landet registrert 47 ynglinger av jerv, og for første gang ble det registrert flere ynglinger av jerv i Sør-Norge (26 ynglinger) enn i Nord-Norge (21 ynglinger). Overvåkingsprogrammet har også gjort en oppdatert beregning av vinterbestanden av jerv i Norge med grunnlag i gjennomsnittlig antall verifiserte ynglinger av jerv i perioden 2002-2004. Beregningene gir et estimat på ca. 264 individer på landsbasis, hvorav ca. 155 individer i Nord-Norge. I perioden 1995-1997 ble bestanden estimert til ca. 220 individer, hvorav ca. 180 individer i Nord-Norge. Den registrerte økningen i jervebestanden på landsbasis de siste årene har altså i hovedsak kommet i Sør-Norge. 

Direktoratet konstaterer at jervebestanden på landsbasis i dag er over det nasjonale målet som er fastsatt i Innst. S. nr. 174 (2003-2004). De tre siste årene er det registrert henholdsvis 30, 47 og 47 ynglinger av jerv på landsbasis. Jervebestanden i Hedmark ligger på bestandsmålet som er fastsatt for regionen hvis en baserer seg på gjennomsnittet av ynglinger de tre siste årene (det er de tre siste årene registrert henholdsvis 0, 5 og 10 ynglinger av jerv innenfor region 5). 

Pr. 04.05.05 er det registrert 29 ynglinger av jerv på landsbasis, og 4 av disse er i Hedmark. 

Om skadesituasjonen og arealdifferensiering:

Kvikne Østfjell beitelag, Tynset saubeitelag, Gjera- og Busjødalen hamnelag og Bratthøa sauhamnelag slapp i 2004 totalt 11 500 dyr på beite. I tillegg beiter det sau også i tilgrensende beiteområder. De fire beitelagene tapte totalt 637 dyr i 2004, og 431 av disse ble erstattet som drept av jerv. I 2003 hadde disse beitelagene et totaltap på 454 dyr, og 124 ble erstattet som drept av jerv. Antall registrerte jerveskader i området økte fra 9 i 2003 til 59 i 2004, noe som også ga grunnlag for høyere erstatning i 2004. Bak de gjennomsnittlige tapstallene ligger det store forskjeller mellom enkeltbesetninger. De største tapene i 2004 var i området hvor jerveynglingen nå er påvist. 

Noen av beitelagene i området har søkt om, og fått tilskudd til, planlagt tidligere nedsanking av sau i siste del av beitesesongen (12-15 dager). Tiltaket forventes å ha en tapsreduserende effekt i området. 

Forvaltningen av rovvilt skal være differensiert, jf. rovviltforskriften § 1. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder.

Rovviltnemnda i Hedmark skal utarbeide en regional forvaltningsplan for rovvilt i sin region. I forvaltningsplanen skal det etableres en geografisk differensiert forvaltning i regionen. Rovviltnemnda i Hedmark har ennå ikke utarbeidet og tatt stilling til en slik forvaltningsplan, men det foreligger et utkast til forvaltningsplan fra Fylkesmannen i Hedmark fra januar 2002 som sier noe om regionale strategier for forvaltningen av store rovdyr i Hedmark. Når det gjelder jerv står det blant annet følgende:

Det er ikke ønskelig med yngling av jerv i spesielt sauetette områder og i Ringsaker, Alvdal, Folldal, og Tynset og Tolga vest for Glomma, på grunn av at effektive forebyggende tiltak anses vanskelig å gjennomføre av praktiske, landbruksmessige og økonomiske årsaker med bakgrunn i den store tettheten av sau. 

Konklusjon

På bakgrunn av en helhetsvurdering av situasjonen pr. dato vurderer direktoratet at det ikke foreligger noen annen tilfredsstillende løsning i det aktuelle området enn uttak av jerv fra påvist ynglehi. Et slikt uttak vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004) og rovviltforskriften §§ 3 og 4. Det vises til at det har vært betydelige jerveskader i området de siste årene, og potensialet for framtidige skader i det aktuelle området vurderes for å være betydelig med 11 500 sau på beite. Beslutningen er tatt etter kontakt med og i samråd med rovviltnemnda og sekretariatet for regionen, og vurderingene fra disse vedrørende en framtidig geografisk differensiering av jervebestanden i Hedmark er sterkt vektlagt.

Ut fra vurderingene ovenfor, og med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om uttak og avliving av årsunge(r) og mordyr av jerv fra ett ynglehi i Tynset kommune i Hedmark fylke.

Følgende vilkår er knyttet til iverksettelse av fellingstillatelsen:

1. Fellingstillatelsen gjelder avliving av årsunge(r) og mordyr av jerv ved den aktuelle lokaliteten i grenseområdet mellom Tynset og Tolga kommuner i Hedmark fylke.

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 4. mai 2005 – 14. mai 2005. 

4. Direktoratet for naturforvaltning v/artsforvaltningsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Yngve Svarte 
Erik Lund

Direktør artsforvaltningsavdelingen

